रातू. रातू थाना क्षेत्र के आनंदमयीनगर स्थित बंधन बैंक से छह अपराधकर्मियों ने एक लाख 84 हजार रुपए लूट लिए। घटना सोमवार शाम सात बजे की है। लुटेरे 10 मिनट तक बैंक में लूटपाट करते रहे। घटना की सूचना मिलने पर रातू पुलिस बंधन बैंक पहुंची।
बैंक प्रबंधक युगल किशोर नायक ने बताया कि सोमवार को लोन वितरण किया जा रहा था। यहां दर्जनों लोग आए थे। कई लोग लोन लेकर चले गए। एक दर्जन लोग बचे हुए थे, जिन्हें राशि दी जानी थी। इसी बीच छह अपराधी हथियार के साथ बैंक घुसे और ग्राहकों को किचन में बंद कर दिया।
बैंकर्मियों के साथ मारपीट की। फिर वहां रखे कैश लेकर भाग गए। अपराधियों की उम्र 25-30 वर्ष की थी। बंधन बैंक में सोमवार को 21 लोगों के बीच 5 लाख 81 हजार बंट चुका था। चार लाख 75 हजार रुपए रांची शाखा को भेजे गए थे। बाकी बचे एक लाख 84 हजार को वितरण करना था।
जिस घर में यह बैंक चल रहा है, बाहर बैंक का बोर्ड तक नहीं लगा है। सुरक्षा के नाम पर बैंक में न तो गार्ड हैं और न ही सीसीटीवी कैमरे लगे हैं। बंधन की रातू शाखा में सात स्टाफ कार्यरत हैं, जिसमें सोमवार को शाखा प्रबंधक युगल किशोर नायक, कैशियर धीरज कुमार, दीपक कुमार माहुरी, अलखदेव कुमार, माधव कुमार मंडल उपस्थित थे। इसके अलावा लोन लेने आए पंडरा फ्रेंड्स कॉलोनी के कृष्ण कुमार, शकुतंला कुमारी, शांति देवी, चटकपुर की कांति देवी, कमड़े की स्मिता कुमारी सहित कई लोग बैंक में घटना के वक्त मौजूद थे।
hin_Deva hin_Deva hin_Deva hin_Deva